પહેલાં માત્ર સારું અંગ્રેજી બોલતાં-વાંચતાં આવડે તો પૂરતું હતું, પરંતુ હવે જેમજેમ સમય બદલાય છે તેમતેમ જુદીજુદી ભાષાઓ શીખવાનો યુવાનોમાં રસ વધતો જાય છે. તેનું એક કારણ એ પણ છે કે આજના યુવાનો હવે વિદેશ સ્ટડી માટે જતા થયા છે. તો વળી ઊંચા પગાર સાથે વિદેશમાં નોકરી માટે સેટ થાય છે. જ્યારે ઘણા યુવાનો વિદેશી ભાષા શીખીને ક્લાસીસ ચલાવે છે તો ઘણા શોખ માટે પણ ભાષા શીખી રહ્યા છે. અંગ્રેજી બોલીને પોતાનું કામ કરતા યુવાનોને હવે અન્ય ભાષાય બોલવી ગમે છે. ઘણો યુવાવર્ગ એવો પણ છે જે ગાઇડનું કામ કરે છે. અલગઅલગ દેશોમાંથી લોકો ફરવા માટે આવતા હોય છે માટે ભાષા પણ ભિન્ન હોય છે. જે માટે ગાઇડનું કામ કરતા યુવાનો ખાસ કરીને અન્ય દેશની ભાષા શીખે છે. વિદેશી સહેલાણીઓને જ્યારે પોતાની ભાષા બોલતો ગાઇડ મળે છે ત્યારે તેમને ફરવાની વધારે મજા આવે છે અને અનેક ભાષા બોલતા ગાઇડને સારું કમાવાનો મોકો મળે છે. જેથી વિદેશી ભાષા શીખીને યુવાનો પોતાની કરિયર પણ બનાવે છે.